Covid-bedrog: SOE slaan toe op Kannaland | Netwerk24
Deur Warda Meyer 01 Oktober 2020 10:48
Lede van die spesiale ondersoekeenheid (SOE) het Woensdag 'n deursoek-en-beslagleggingsoperasie in die kantore van die Kannaland-munisipaliteit uitgevoer in verband met beweerde bedrog in die aankope van persoonlike beskermende toerusting (PPE).
Die munisipaliteit, wat deur die DA en ANC in 'n samewerkingsooreenkoms beheer word, is een van 'n handvol plaaslike regerings in die Wes-Kaap wat betrek word by 'n landwye bedrogspul met die verkryging van PPE vir die stryd teen die Covid-19-pandemie.
Pres. Cyril Ramaphosa het in Julie reeds aangekondig dat die SOE die verkryging van PPE deur alle staatsinstellings gaan ondersoek.
Roland Butler, die waarnemende munisipale bestuurder van Kannaland, sê die munisipaliteit het sy volle samewerking aan die eenheid gegee.
Volgens Butler het hy onder meer die munisipaliteit se maandelikse Covid-19-verslae tesame met bewyse en opsommings aan die SOE beskikbaar gestel.
"Die forensiese span het aangedui dat hy egter meer inligting sal benodig. Die munisipale bestuurder, Reynold Stevens, wat aan die begin van die Covid-19-inperkingstyd aan die stuur van sake was, is tans op verpligte verlof. Die betrokke afdelings het egter hul samewerking aan die eenheid gegee," sê Butler.
Hy sê die eenheid samel nou inligting in en indien oudit-afwykings geïdentifiseer word, sal verdere inligting aangevra word.
"Alle inligting wat hulle aangevra het, het ons voorsien en indien daar enige ongerymdhede is, sal ons ons volle samewerking gee."